[{"text_idx": "#000000", "text": "Disgrifiad o\u2019r llun, Y gem rhwng Cymru a Lloegr sydd wedi bod ar flaen tafodau'r genedl yr wythnos hon"}, {"text_idx": "#000001", "text": "Catrin Beard yn trafod y pynciau sydd wedi denu ei sylw yn ei hadolygiad wythnosol o'r wasg Gymraeg a'r blogiau ar raglen y Post Cyntaf, BBC Cymru:"}, {"text_idx": "#000002", "text": "Mae'r Ddraig yn poeri ta\u0302n! Dyna bennawd canmoliaethus erthygl Alun Wyn Bevan yn Golwg wrth edrych yn o\u0302l ar ge\u0302m Cymru yn erbyn Lloegr nos Sadwrn diwethaf - o'r hanner cant a mwy o fuddugoliaethau yn erbyn yr hen elyn, dywed, hon oedd yr orau o bell ffordd. Ac mae gan Alun Wyn ryw hanner ymddiheuriad i Warren Gatland - ar o\u0302l blynyddoedd o'i watwar a'i feirniadu efallai ei bod hi'n bryd ail-feddwl a dangos rhywfaint o barch iddo am ei baratoadau manwl yn ogystal a\u0302'i allu i ddilyn greddf yng ngwres y frwydr. Canmoliaeth yn wir!"}, {"text_idx": "#000003", "text": "Do, mi gafodd buddugoliaeth Cymru nos Sadwrn sylw eang iawn - ym mhobman. Mae blogiwr gwadd Cymru Fyw, Jo Blog, wedi cael digon. Allai ddim dianc, dywed Jo - yr un pedwar munud bob tro. A'r un yw'r canlyniad. Bob tro. I ddechrau roedd o'n bleser pur. Erbyn hyn mae'n hunllef. Sdim ots ble dwi'n troi, radio, teledu, Facebook, Twitter... mae munudau olaf ge\u0302m Cymru a Lloegr yn cael eu dangos drosodd a throsodd a throsodd a throsodd."}, {"text_idx": "#000004", "text": "Ac mae ganddo bwynt - dywed mai ni yw'r cyntaf i ddifri\u0308o Lloegr am eu hobsesiwn gyda Chwpan Pe\u0302l-droed y Byd ym 1966. Ond 'da ni'n dioddef o fersiwn gwaeth. 'Da ni'n meddwl bod 'Dolig yn mynd i ddod bob dydd jyst achos ein bod ni wedi ennill un ge\u0302m."}, {"text_idx": "#000005", "text": "Mae Bethan Gwanas yn yr Herald yn hawlio iddi hi ddarogan mai Cymru fyddai'n ennill y ge\u0302m, a hynny am dri munud wedi naw nos Sadwrn, pan oedd pethau'n edrych yn ddu iawn ar y ti\u0302m. Fe wyddai mai Cymru fyddai'n sgorio'r cais nesaf ac yn mynd a hi - ond na, does ganddi ddim clem beth fydd yn digwydd nesaf."}, {"text_idx": "#000007", "text": "Yr wythnos hon, mae hyd yn oed pobl sydd ddim yn rhy hoff o rygbi wedi'u dal gan ysbryd y ge\u0302m. Mae Gronyn, blogiwr Gofalaeth Fro'r Lechen Las yn greadur sy'n hoff o chwaraeon o bob math, ond mae'n cyfaddef nad yw'n ddyn rygbi."}, {"text_idx": "#000008", "text": "Ond mi edrychodd ar y ge\u0302m nos Sadwrn, ac ar o\u0302l profiad poenus am ran helaethaf y noson wrth i Loegr fynd ar y blaen, ac aros ar y blaen hyd at y munudau olaf, pan ddaeth y chwiban olaf, roedd ar ben ei ddigon, ac erbyn y ge\u0302m nesaf, dywed, beryg iawn y bydd ganddo glamp o gennin Pedr ar ei ben, fel cefnogwr rygbi gwerth ei halen."}, {"text_idx": "#000009", "text": "Er mai Gog ydw i, dywed Ifan Morgan Jones ar ei flog-rygbi-a-chenedlaetholdeb, rydw i ers blynyddoedd wedi ymddiddori mewn rygbi, a hynny ar draul pe\u0302l-droed. Mae Ifan yn ei chael hi'n anodd canolbwyntio ar unrhyw beth arall yn yr wythnos cyn dechrau ge\u0302m ryngwladol."}, {"text_idx": "#000010", "text": "Pam felly? Mae'n genedlaetholwr, ac mae rygbi yn amlwg yn rhan annatod o'n hunaniaeth genedlaethol. Ond mae'n holi beth sy'n gyfrifol am hynny, ac a yw'n beth iach?"}, {"text_idx": "#000012", "text": "Cenedlaetholdeb 'banal' yw rygbi, mewn sawl ffordd. Mae'n gyfle i'r Cymry chwythu ychydig o ste\u0302m, yn fynych i gyfeiriad Lloegr, a hynny heb herio safle darostyngedig y wlad mewn gwirionedd."}, {"text_idx": "#000013", "text": "O diar, felly falle na ddylen ni ddathlu unrhyw fuddugoliaeth wedi'r cyfan?"}, {"text_idx": "#000014", "text": "Ond hyd yn oed os ydych chi'n ddyn pe\u0302l-droed ac yn casa\u0301u rygbi, hyd yn oed os nad ydych chi'n dangos diddordeb mewn chwaraeon o unrhyw fath, am y tro, dwi'n meddwl mai cytuno a\u0302 Gronyn wnaf i - onid oes gan bob Cymro a Chymraes hawl i neidio ar y bandwagon pan fydd Cymru'n trechu Lloegr mewn unrhyw gamp?"}, {"text_idx": "#000015", "text": "Prif StraeonTroi caniau a photeli'n arian yn arbrawf AberhondduCyhoeddwyd2 awr yn o\u0302l'Emosiynol' rhedeg hanner marathon er cof am MacsenCyhoeddwyd2 awr yn o\u0302lStreiciau, costau - beth yw gwerth cwrs prifysgol?Cyhoeddwyd1 awr yn o\u0302l"}, {"text_idx": "#000016", "text": "Troi caniau a photeli'n arian yn arbrawf Aberhonddu"}, {"text_idx": "#000028", "text": "Ateb y Galw: Efa Lois"}]